Ο **Κώστας Χαραλαμπίδης** (γεννημένος την 14η Μαρτίου 1954, στους Κάτω Απόστολους Κιλκίς) είναι Έλληνας πρώην ποδοσφαιριστής Κατά τη διάρκεια της ποδοσφαιρικής του καριέρας αγωνίστηκε ως κεντρικός επιθετικός σε πολλές ομάδες σε όλες τις επαγγελματικές κατηγορίες.

Ποδοσφαιρική καριέρα
--------------------

Ο Χαραλαμπίδης πραγματοποίησε τα πρώτα ποδοσφαιρικά του βήματα στην  **Μέγα Αλέξανδρος Κιλκίς**, όπου αγωνίζονταν ως επιθετικός.

Κιλκισιακός
-----------

Το ταλέντο του έγινε γρήγορα γνωστό και τη σεζόν 1971-72 μεταγράφηκε στον Κιλκισιακό, ο οποίος αγωνίζονταν στη Β' Εθνική. Τη πρώτη χρονιά είχε μόνο 2 εμφανίσεις στην πρώτη ομάδα αλλά σταδιακά έγινε ο βασικός φορ της ομάδας [1972-73 / 31 συμμετοχές και 2 γκολ, 1973-74 / 32 συμμετοχές και 5 γκολ, 1974-75 / 33 συμμετοχές και 11 τέρματα , πρώτος σκόρερ της ομάδας]. Παρέμεινε στην ομάδα παρά τον υποβιβασμό της στη Γ' Εθνική (1975-76) και τη βοήθησε να επανακάμψει στη Β’ Εθνική (1976-77).

Βέροια
------

Το καλοκαίρι του 1978 μεταγράφηκε στην  Βέροια όπου σε 2 σεζόν, αγωνιζόμενος στη Β’ Εθνική, πέτυχε 30 γκολ σε 57 εμφανίσεις. Ειδικότερα τη σεζόν 1979-80 σημείωσε 20 τέρματα αναδεικνυόμενος σε πρώτο σκόρερ της ομάδας.

Α.Ε. Λάρισας
------------

Το 1980 πραγματοποίησε το μεγάλο άλμα για την  ‘Α Εθνική καθώς πήρε μεταγραφή για την Α.Ε. Λάρισας όπου παρέμεινε για μια σεζόν (1980-81), και σε 31 συμμετοχές σημείωσε 12 τέρματα (1ος σκόρερ της ομάδας). Μάλιστα 4 από αυτά τα σημείωσε στις 26 Οκτωβρίου 1980 στον αγώνα Λάρισα-Καστοριά 6-2.

Άρης Θεσσαλονίκης
-----------------

Το Ιούλιο του 1981 μεταγράφηκε στον Άρη Θεσσαλονίκης. Υπήρξε μία από τις ακριβότερες μεταγραφές του επαγγελματικού ποδοσφαίρου στα πρώτα του βήματα καθώς στοίχισε 18,5 εκατομμύρια δραχμές!

Ο Χαραλαμπίδης πραγματοποίησε το εντυπωσιακότατο ντεμπούτο του με τον Άρη, στις 6 Σεπτεμβρίου 1981, στην πρεμιέρα του πρωταθλήματος, εναντίον της Ρόδου στο στάδιο της Κατερίνης, λόγω τιμωρίας των «κιτρίνων». Στο ματς αυτό σημείωσε χατ-τρικ σκοράροντας μόνο με κεφαλιές. Πέτυχε μάλιστα ακόμη ένα γκολ στο 65', πάλι με το κεφάλι, που όμως ακυρώθηκε ως οφσάιντ. 

Ο Κιλκισιώτης επιθετικός αγωνίστηκε στον Άρη συνολικά 74 φορές σε επίσημους αγώνες ( 67 συμμετοχές στο Πρωτάθλημα, 3 στο Κύπελλο Ελλάδας και 4 στο Κύπελλο ΟΥΕΦΑ ενώ σημείωσε 17 τέρματα εκ των οποίων τα 14 για το πρωτάθλημα και τα 3 για το κύπελλο.
Με τους «κίτρινους» πραγματοποίησε και τις 4 μοναδικές του εμφανίσεις στις ευρωπαϊκές διοργανώσεις, αγωνιζόμενος στα ματς εναντίον της μαλτέζικης Σλιέμα και τις βελγικής Λόκερεν.

Γιάννενα
--------

Το καλοκαίρι του 1983, λόγω μιας παρεξήγησης με τον τότε προπονητή της ομάδας, τον Αντώνη Γεωργιάδη αναγκάστηκε να αποχωρήσει από τον Άρη και συνέχισε την καριέρα του στον ΠΑΣ Γιάννενα με τα χρώματα του οποίου αγωνίστηκε και στο μπαράζ παραμονής εναντίον του Πανιωνίου 
Στα Γιάννενα αγωνίστηκε μέχρι το 1985, οπότε αποφάσισε να επιστρέψει στον Κιλκισιακό, όπου και ολοκλήρωσε την επαγγελματική του καριέρα ως ποδοσφαιριστής, το 1988.

Προπονητική καριέρα
-------------------

Στη συνέχεια ασχολήθηκε ως προπονητής μέχρι το 1996, διατελώντας προπονητής του Κιλκισιακού (2000) και του  Απόλλωνα Κρύας Βρύσης αλλά εγκατέλειψε την προπονητική καθώς τη θεωρεί ιδιαίτερα αγχωτική εργασία .
Παράλληλα συνέχισε να αγωνίζεται σε τοπικό ερασιτεχνικό επίπεδο, διαδοχικά στη **Νεότητα Μεταλλικού**, στην **Προοδευτική Σταυροχωρίου**, στον **Βαπτιστή**, στον **Λεβέντη Λεβεντοχωρίου** και στον **Ηρακλή Αργυρούπολης**.

Προσωπική ζωή
-------------

Ο Κώστας Χαραλαμπίδης είναι παντρεμένος κι έχει δύο κόρες και πέντε εγγόνια. Είναι συνταξιούχος (ήταν πολιτικός υπάλληλος στον Ελληνικό Στρατό) και πλέον ζει με την οικογένεια του στο Κιλκίς.

Παραπομπές
----------

1. ↑  Roster ΑΕΛ 1980-81
2. ↑  Μετά από 25 χρόνια παίκτης της ΑΕΛ βάζει τρία γκολ!
3. ↑  1981: Βροχή, λάσπη και ...το κεφάλι του Χαραλαμπίδη!
4. ↑
5. ↑  Ο θάνατος σου, η ζωή μου - Τα μπαράζ του επαγγελματικού ποδόσφαιρου ποτισμένα με αίμα, δάκρυα και ιδρώτα
6. ↑  Συνέντευξη με τον παλαίμαχο ποδοσφαιριστή του Άρη, Κώστα Χαραλαμπίδη!
7. ↑  ΚΩΣΤΑΣ ΧΑΡΑΛΑΜΠΙΔΗΣ Ο έρωτας χρόνια δεν κοιτά
8. ↑  Ο Μακεδόνας τζέντλεμαν-επιθετικός Κ. Χαραλαμπίδης

Πηγές
-----

* Προφίλ Κ. Χαραλαμπίδη στο transfermarkt.com